## Odluka Ustavnog suda Republike Hrvatske broj U-IIIA-1855/2004 od 11. studenoga 2004.

### NN 166/2004 (29.11.2004.), Odluka Ustavnog suda Republike Hrvatske broj U-IIIA-1855/2004 od 11. studenoga 2004.

# USTAVNI SUD REPUBLIKE HRVATSKE

2920

Ustavni
sud Republike Hrvatske, u Prvom vijeću za odluči­vanje o ustavnim tužbama, u
sastavu sudac Željko Potočnjak, predsjednik Vijeća, te suci Marijan Hranjski,
Ivan Matija, Agata Račan, Smiljko Sokol i Milan Vuković, članovi Vijeća, odlučujući
o ustavnoj tužbi T. V. i D. V., obojica iz K., koje zastupa A. S., odvjetnik u
Z., na sjednici održanoj 11. studenoga 2004. godine, jednoglasno je donio

## ODLUKU

I.
Ustavna tužba se usvaja.

II. Općinski
sud u Zadru dužan je donijeti odluku u predmetu koji se vodi pred tim sudom,
pod poslovnim brojem: P-1772/94 u najkraćem mogućem roku, ali ne duljem od
deset (10) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog zakona
o Ustav­nom sudu Republike Hrvatske (»Narodne novine«, broj 49/02. – pročišćeni
tekst), određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. – pročišćeni
tekst) podnositeljima ustavne tužbe i to:

– T. V. iz K., u iznosu od 8.550,00 kuna, te

– D. V. iz K. u iznosu od 8.550,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V. Ova
odluka objavit će se u »Narodnim novinama«.

```
Obrazloženje
```

1.
Podnositelji ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnijeli su dana 20. svibnja 2004. godine
ustavnu tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
31. listopada 1994. godine podnositelji su Općin­skom sudu u Zadru podnijeli tužbu
radi izdavanja tabularne isprave protiv tuženika Z. K., F. B.,  M. K., K. J., A. J., M. J., Z. B., R. M., M.
B., B. B., A. B., I. B. i M. B.

Do 5.
studenoga 1997. godine održano je jedno ročište.

Dana 4.
prosinca 1997. godine proveden je očevid u K.

Dana 5.
prosinca 1997. godine vještak je priložio skicu lista mjesta.

Ročište je održano dana 22. veljače 2000. godine, te
su pod­nositelji pozvani naznačiti pravnog sljednika četvrtotuženika jer se
dostava za istog vratila s naznakom da je umro.

Podneskom od 26. rujna 2000. godine podnositelji su
naznačili pravne sljednike četvrtotuženog.

Ročište je održano dana 19. listopada 2000. godine.

Na ročištu održanom 21. studenoga 2000. godine saslušani
su podnositelji i dvoje tuženika.

Ročište je održano dana 19. lipnja 2001. godine.

Na ročištu održanom 3. srpnja 2001. godine saslušan
je jedan svjedok.

Ročište određeno za dan 6. rujna 2001. godine odgođeno
je radi nedolaska tuženika.

Ročište
određeno za dan 4. listopada 2001. godine odgođeno je.

Ročište
određeno za dan 5. studenoga 2001. godine odgođeno je radi nepristupa vještaka.

Na ročištu
održanom dana 5. prosinca 2001. godine saslušan je jedan svjedok i vještak.

Dana 5.
travnja i 14. svibnja 2002. godine podnositelji su podnescima požurivali rad
suda.

Na ročištu
dana 25. veljače 2003. godine utvrđeno je da su neki od tuženika umrli, te su
podnositelji pozvani dostaviti imena nasljednika.

Podneskom
od 9. svibnja 2003. godine podnositelji su naznačili imena nasljednika.

Podneskom
od 27. listopada 2003. godine podnositelji su požurivali rad suda i predlagali
da se glavna rasprava zaključi.

Dana
17. ožujka 2004. godine podnositelji su zatražili izu­zeće raspravnog suda,
koji zahtjev je odbijen dana 6. svibnja 2004. godine.

Ročište
određeno za dan 4. lipnja 2004. godine odgođeno je.

Ročište
određeno za dan 2. srpnja 2004. godine odgođeno je.

Iduće
ročište određeno je za dan 1. prosinca 2004. godine.

PRAVO
VAŽNO ZA USTAVNOSUDSKI POSTUPAK

3.
Odredbom članka 29. stavka 1. Ustava Republike Hrvat­ske propisano je:

»Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).«.

Odredbom
članka 63. Ustavnog zakona propisano je:

»Članak
63.

(1) Ustavni sud će pokrenuti postupak po ustavnoj tužbi
i prije no što je iscrpljen pravni put, u slučaju kad o pravima i obvezama
stranke (...) nije u razumnom roku odlučio sud (...).

(2) U odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.«

*Ustavna tužba je osnovana.*

4. Svoju odluku Ustavni sud obrazlaže sljedećim utvrđe­njima:

4.1. DULJINA SUDSKOG POSTUPKA

Prvostupanjski
parnični postupak započeo je 31. listopada 1994. godine tužbom podnositelja Općinskom
sudu u Zadru radi izdavanja tabularne isprave.

Međutim,
duljina postupka ne uzima se u razmatranje od tog dana već od 5. studenoga
1997. godine kada je stupio na snagu Zakon o potvrđivanju Konvencije za zaštitu
ljudskih prava i temeljnih sloboda i Protokola, broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst i 8/99. – ispravak, u daljnjem
tekstu: Zakon o potvrđivanju Konvencije), koja Konvencija u članku 6. stavku 1.
jamči, između ostalog, i pravo na suđenje u razumnom roku.

Ustavna tužba podnijeta je dana 20. svibnja 2004.
godine, a do toga dana postupak nije pravomoćno okončan, pa Ustavni sud utvrđuje
da je do dana podnošenja ustavne tužbe postupak trajao ukupno devet (9) godina,
šest (6) mjeseci i dvadeset (20) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao šest (6)
godina, šest (6) mjeseci i petnaest (15) dana.

4.2.
POSTUPANJE NADLEŽNOG SUDA

Postupak se u razmatranom, pravno relevantnom
razdoblju vodio do podnošenja ustavne tužbe pred Općinskim sudom u Zadru. Pri
tome je razdoblje neaktivnosti suda trajalo od 4. prosinca 1997. do 22. veljače
2000. godine (dvije godine, dva mjeseca i osamnaest dana), te zatim ponovo od
5. prosinca 2001. do 25. veljače 2003. godine (jednu godinu, dva mjeseca i
dvadeset dana), te od 25. veljače 2003. do 4. lipnja 2004. godine (jednu
godinu, tri mjeseca i devet dana).

4.3. PONAŠANJE PODNOSITELJA
USTAVNE TUŽBE (TUŽITELJA U PARNIČNOM POSTUPKU)

Podnositelji ustavne tužbe kao tužitelji u parničnom
postupku ni na koji način nisu pridonijeli duljini postupka.

4.4. SLOŽENOST SUDSKOG
PREDMETA

Ustavni
sud utvrđuje da je riječ o donekle složenom predmetu jer se radi o utvrđivanju
vlasničkih prava na nekretnini.

OCJENA
USTAVNOG SUDA

5.
Ustavni sud utvrđuje da se predmet vodi u trajanju duljem od devet godina, te
da je u razdoblju nakon 5. studenoga 1997. godine bilo tri dulja i uzastopna razdoblja
neaktivnosti suda. Imajući u vidu ukupnu duljinu postupka, neučinkovito
postupanje suda, dulja i uzastopna razdoblja neaktivnosti, te okolnost da se
postupak cijelo vrijeme vodi pred sudom prvog stupnja, Ustavni sud nalazi da je
povrijeđeno pravo podnositelja na suđenje u ra­zum­nom roku, zajamčeno člankom
29. stavkom 1. Ustava Repub­like Hrvatske.

Stoga je u smislu odredbe članka 63. Ustavnog zakona,
donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog
zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje
odluke u razumnom roku, Ustavni sud utvrđuje uzimajući u obzir okolnosti svakog
pojedinog predmeta uz istodobno uvažavanje ukupnih gospodarskih i socijalnih
prilika u Republici Hrvatskoj.

7. Odluka o objavi (točka V. izreke) temelji se na
odredbama članka 29. Ustavnog zakona.

Broj: U-IIIA-1855/2004
Zagreb, 11. studenoga 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Željko Potočnjak,** v. r.

Odluka, NN 166/2004-2920